الحاجة الحمداوية دخلات من لبارح لقسم الإنعاش فسبيطار الشيخ زايد فالرباط، بعدما تزاد عليها الحال، لكن دابا وضعيتها الصحية حسن بزاف من قبل. وكشفات خديجة سخير، أم كَزينة عويطة، الفنانة والصديقة المقربة من الحاجة الحمداوية، أن وضع هذ الأخيرة صبح مستقر الآن، وأنها كتقدر تتجاوب معاهم عبر النافذة الزجاجية والهاتف الموضوع جنب النافذة، وكتقدر تحرك الرأس ديالها. وزادت سخير، فتصريحها ل”كود”، كتقول: “تخلعنا على الحاجة بزاف، حتى خبرونا الأطباء لبارح مع نص الليل أنها لا قدر الله غادي تموت، لكن الحمد لله رجعات ليها النفس ديالها ودابا فحالة مستقرة كيف طمأنونا، وكنتمناو تولي حسن”. وكشفات سخير أن الحمداوية فالشيخ زايد هذي أزيد من شهرين، لكن لبارح عاد تدهورات حالتها الصحية: “هي مريضة بفقر الدم، وهذي سنين كل جوج سيمانات كتكَلس فالسبيطار 3 ايام باش تاخد الدم، وواخا هكذاك كتكافح وكتقوم بالأنشطة ديالها بشكل عادي، لكن مؤخرا عيات والدم اللي كتعوض بيه مابقاش كينفعها مزيان”. ووضحات أن الحمداوية ماكانتش صحتها مقلقة، “لكن كلشي نصحها باش تبقى فالسبيطار وتخضع للمراقبة الطبية، وهكذاك كان، لكن كانت صحيحتها مزيانة”، على حساب تعبيرها. وقالت سخير أن كَزينة عويطة تكلمات مع الحمداوية لبارح عبر الهاتف، وماستطعاتش كَزينة تمتلك راسها من بعد ما شافت ان الحمداوية ماقدراش تهضر معاها، “بكات بمرارة وحرقة بسباب هذشي، حيت الحمداوية بالنسبة ليها هي السند الأول”، كيف كشفات. وبالنسبة لكَزينة، الحمداوية بمثابة وحدة مع العائلة أو كثر، وهي سندها الأعلى، كتقول سخير: “طيلة المدة اللي قضاتها الحمداوية فالسبيطار، كتتواصل مع زينة بآبيل فيديو، وبجوج كيشجعو بعضياتهم، وخصوصا الحاجة الحمداوية اللي كتدعي مع كَزينة من قلبها، وشحال عبرات ليها على رغبتها باش تجي عندها لميريكان وتشارك معاها فالمهرجانات والحفلات اللي كتحضر ليهم، لكن الله غالب”. وللإشارة، الحاجة الحمداوية كانت قررات الاعتزال، بعد ما قررات تعطي تراثها الغنائي كلو لكَزينة عويطة باش تتصرف فيه. 
الحاجة الحمداوية دخلات للإنعاش فالشيخ زايد. وصديقة ليها تصرح ل”كود”: حالتها حسن بزاف دابا وهذي شهرين وهي فالسبيطار بسباب فقر الدم..